Zagreb, 9. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Ante Bilića, gradonačelnik Grada Trogira,** na 134. sjednici, održanoj 9. srpnja 2021., donosi sljedeću

**ODLUKU**

**I. Postupak za odlučivanje o sukobu interesa protiv dužnosnika Ante Bilića, gradonačelnika Grada Trogira, u dijelu koji se odnosi na članstvo u Nadzornom odboru trgovačkog društva Brodotrogir d.d. neće se pokrenuti, jer iz zaprimljene dokumentacije proizlazi kako je dužnosnik podnio ostavku na ovu funkciju danom stupanja na navedenu dužnost 9. lipnja 2017., dok je upis brisanja u sudskom registru proveden 8. prosinca 2017., slijedom čega nisu utvrđene okolnosti koje bi upućivale na moguću povredu odredbe članka 14. stavka 1. ZSSI-a.**

**II. Postupak za odlučivanje o sukobu interesa protiv dužnosnika Ante Bilića, gradonačelnika Grada Trogira, u dijelu koji se odnosi na donošenje Odluke o izmjeni i dopuni Prostornog plana uređenja Grada Trogira u 2020. te Odluke o izmjenama i dopunama odluke o komunalnom doprinosu u 2018., neće se pokrenuti, obzirom da iz očitovanja i dokumentacije proizlazi da je navedene opće akte donijelo Gradsko vijeće Grada Trogira, te da trgovačka društva Brodotrogir d.d. ili Hotel Medena d.d., koja se u prijavi dovode u vezu s dužnosnikom, nisu inicirala njihovo donošenje, slijedom čega nije utvrđeno da bi dužnosnik bio u sukobu interesa ili da bi došlo do povrede neke od odredbi ZSSI-a.**

Obrazloženje

U Povjerenstvu je 18. lipnja 2020. pod brojem 711-U-2171-P-153/20-01-3 zaprimljena neanonimna prijava mogućeg sukoba interesa podnesena protiv dužnosnika Ante Bilića, gradonačelnika Grada Trogira**, povodom koje se vodi predmet** P-153/20.

U prijavi se u bitnome navodi kako je uvidom u sudski registar utvrđeno da je Ante Bilić nakon privatizacije trgovačkog društva Brodotrogir d.d. godinama obavljao funkciju člana Nadzornog odbora tog trgovačkog društva, ali da ovu okolnost nije naveo u izvješću o imovinskom stanje koje je podnio Povjerenstvu, čime je postupio suprotno članku 8. stavku 1. ZSSI-a kojim je, između ostalog, propisano da je dužnosnik obvezan u roku od 30 dana od dana stupanja na dužnost, podnijeti izvješće u kojem će navesti djelatnosti koju je obavljao neposredno prije stupanja na dužnost.

Također se u prijavi navodi da je prema podacima sudskog registra upis promjene u pogledu obavljanja navedene funkcije člana Nadzornog odbora trgovačkog društva Brodotrogir d.d. proveden tek 8. prosinca 2017., odnosno 6 mjeseci nakon stupanja na dužnost gradonačelnika, koju dužnosnik obnaša od 9. lipnja 2017., iako je zakonski rok za upis promjena u nadležni registar 15 dana, iz čega proizlazi da je dužnosnik za vrijeme obnašanja dužnosti obavljao navedenu funkciju, čime je povrijedio odredbu članka 14. stavka 1. ZSSI-a.

Nadalje se navodi da je nakon što je dužnosnik prestao biti član Nadzornog odbora trgovačkog društva Brodotrogir d.d., u vlasništvu Danka Končara, njegov otac ………….. imenovan u Nadzorni odbor trgovačkog društva Hotel Medena d.d., također u vlasništvu navedene osobe, koju je funkciju obavljao od 25. rujna 2017. do 14. siječnja 2019., odnosno u razdoblju u kojem dužnosnik Ante Bilić obnaša dužnost gradonačelnika Grada Trogira. Navodi se da dužnosnik ima prebivalište u kući svog oca.

Prijavitelj iznosi da se na Dnevnom redu 26. sjednice Gradskog vijeća Grada Trogira, koja je zakazana za 24. lipnja 2020., nalazi i Prijedlog odluke o donošenju Izmjena i dopuna Prostornog plana uređenja Grada Trogira. U pogledu istog Prostornog plana iznosi se da se njime sa sjeverne strane proširuje morski dio, a da se na jugoistočnoj strani proširuje prostor nautičke marine. Iznosi se i da je na sjednici Gradskog vijeća održanoj 28. ožujka 2018. donesena Odluka o izmjenama Odluke o komunalnom doprinosu, kojom se komunalni doprinos za područje trogirskog brodogradilišta smanjio za 2,4 puta, čime se izravno pogoduje izgradnji na tom području.

U prijavi se zaključno ističe da se izmjenama i dopunama navedenih odluka omogućava ostvarenje koristi trgovačkim društvima u vlasništvu Danka Končara s kojima se dužnosnik nalazi u odnosu povezanosti, i to s trgovačkim društvom Brodotrogir d.d. povodom obavljanja funkcije člana Nadzornog odbora te s trgovačkim društvom Hotel Medena d.d., povodom okolnosti da je njegov otac bio član Nadzornog odbora.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je dužnosnik Ante Bilić povodom obnašanja dužnosti gradonačelnika Grada Trogira obvezan postupati sukladno odredbama ZSSI-a.

Uvidom u podatke povijesnog izvatka za trgovačko društvo Brodotrogir d.d., OIB: 026101734628, utvrđeno je da je dužnosnik obavljao funkciju člana Nadzornog odbora istog društva te da je upis prestanka njezina obavljanja u sudskom registru proveden 8. prosinca 2017.

Uvidom u podatke povijesnog izvatka za trgovačko društvo Hotel Medena d.d., OIB: 15293296133, utvrđeno je da je ………. obavljao funkciju člana Nadzornog odbora istog trgovačkog društva u razdoblju 2017. – 2019. godine (upis imenovanja proveden 25. rujna 2017., razrješenje provedeno 14. siječnja 2019.).

Uvidom u digitalne podatke matičnih knjiga, utvrđeno je da je …………. dužnosnikov otac.

Povjerenstvo je u svrhu ocjene vjerodostojnosti i osnovanosti navoda prijave dopisom Broj: 711-I-922-P-153/20-03-17 od 25. lipnja 2020. od Grada Trogira zatražilo očitovanje na okolnosti je li na sjednici Gradskog vijeća Grada Trogira u 2020.g. donesena Odluka o donošenju Izmjena i dopuna Prostornog plana uređenja Grada Trogira, tko je inicirao njezino donošenje kao i zašto se pristupilo donošenju navedene Odluke te odnosi li se njezin sadržaj i na proširenje morskog prostora i nautičke marine te zašto se predlaže navedeno proširenje, zajedno sa dokumentacijom koja se odnosi na navedene izmjene i dopune.

Također, zatraženo je očitovanje na okolnosti je li Grad Trogir u 2018.g. donio Odluku kojom je izmijenjena Odluka o komunalnom doprinosu na način da je smanjen komunalni doprinos te zašto je isti, za koga i pod kojim uvjetima smanjen, zajedno sa dokumentacijom o tome.

Povjerenstvo je dopisom Broj: 711-I-923-P-153/20-04-17 od 26. lipnja 2020. od Trgovačkog suda u Splitu zatražilo dostavu dokumentacije uvidom u koju se može utvrditi kada je dužnosnik Ante Bilić, gradonačelnik Grada Trogira, prestao obavljati funkciju člana Nadzornog odbora trgovačkog društva Brodotrogir d.d., a na temelju koje je 8. prosinca 2017.g. u sudskom registru izvršen upis brisanja njegova članstva u Nadzornom odboru istog trgovačkog društva.

Grad Trogir očitovao se dopisom KLASA: 350-01/20-01/12, URBROJ: 2184/01-30/01-20-2 od 6. srpnja 2020., u kojem se navodi da je Odluka o izmjenama i dopunama Prostornog plana uređenja Grada Trogira donesena temeljem Zakona o prostornom uređenju na 24. sjednici Gradskog vijeća Grada Trogira održanoj 24. lipnja 2020. te da je inicijator njezina donošenja bilo Gradsko vijeće Grada Trogira, koje je ujedno donijelo i Odluku o izradi o izradi izmjena i dopuna Prostornog plana uređenja Grada Trogira na 5. sjednici održanoj dana 20. studenog 2017. godine („Službeni glasnik Grada Trogir“, broj 11/17.).

Napominje se da je jedan od glavnih razloga pokretanja izrade navedenih izmjena i dopuna bilo usklađenje s odredbama Zakona o prostornom uređenju kao i s Prostornim planom uređenja Splitsko-dalmatinske županije, te da su razlozi pristupanja njegovoj izradi navedeni u članku 4. Odluke o izradi izmjena i dopuna Prostornog plana uređenja Grada Trogira.

Nadalje se u dopisu ističe da je Prostornim planom uređenja Grada Trogira planirano pet Luka nautičkog turizma, a ovim se izmjenama i dopunama niti jedna luka nautičkog turizma nije proširila, već je isto bilo učinjeno posljednjim izmjenama i dopunama Prostornog plana uređenja iz 2014. („Službeni glasnik Grada Trogir“, broj 4/14.).

Navodi se da je Gradsko vijeće Grada Trogira na sjednici održanoj u travnju 2018. donijelo Odluku o izmjenama i dopunama Odluke o komunalnom doprinosu kojom je umanjena vrijednost boda komunalnog doprinosa za IV. Zonu, što obuhvaća građevinska područja gospodarske namjene te proizvodno-poslovne namjene, sukladno prostorno-planskoj dokumentaciji, kao što je primjerice brodogradilište.

Grad Trogir obrazlaže da je ovom Odlukom komunalni doprinos umanjen za izgradnju poslovnih i proizvodnih objekata, koja se grade izvan građevinskog područja naselja, odnosno u zonama posebne namjene, pri čemu se naglašava da je u prethodno važećoj Odluci o komunalnom doprinosu („Službeni glasnik Grada Trogira“, broj 9/13.) u članku 23. postojala odredba o popustu od 70% za objekte proizvodne namjene, a koja je mogla dovesti do slobodnog tumačenja te je na ovaj način vrijednost boda jasnije propisana. Kao razlog izmjena iste Odluke navodi se da Grad Trogir ima nekoliko poslovnih i gospodarskih zona koje kroz dulje vremensko razdoblje (15-ak godina) nisu realizirane te se time pokušalo privući investitore i ojačati gospodarstvo u Trogiru.

Očitovanju Grada Trogira prileže Odluka o izradi izmjena i dopuna Prostornog plana uređenja Grada Trogira koja je donesena na 5. sjednici Gradskog vijeća Grada Trogira od 20. studenoga 2017., kojom se u članku 4. navode razlozi donošenja plana (usklađivanje s novom katastarskom i topografskom podlogom, usklađenje s odredbama Zakona o prostornom uređenju te s Prostornim planom uređenja Splitsko-dalmatinske županije, usklađenje sa zahtjevima javnopravnih tijela, određivanje neuređenih dijelova građevinskog područja, kao i područja predviđena za urbanu preobrazbu i urbanu sanacija, izmjena obuhvata zona gospodarske namjene, revidiranje postojećih građevinskih područja naselja, izmjena građevinskih područja i dr., Izvod iz VII. Izmjena i dopuna Prostornog plana uređenja Grada Trogira iz svibnja 2014., kojim je opisano pet luka nautičkog turizma, Izvod iz IX. Izmjena i dopuna Prostornog plana uređenja Grada Trogira kojim su opisane luke nautičkog turizma iz 2020., koji sadrži identičan broj i opis luka nautičkog turizma, te Odluka o izmjeni odluke o komunalnom doprinosu iz travnja 2018. koju je donijelo Gradsko vijeće Grada Trogira, s obrazloženjem u kojem se iznosi da se tim izmjenama smanjuje visina komunalnog doprinosa s 120,00 na 50,00 kn u odnosu na građevine u IV Zoni, što obuhvaća građevinska područja gospodarske namjene te proizvodno poslovne namjene, čime se ujednačava iznos komunalnog doprinosa za sve vrste objekata, jer je dosadašnjim člankom 23. Odluke koji se briše bilo propisano da se za slučaj izgradnje objekata proizvodne djelatnosti, radi poticanja zapošljavanja i oživljavanja gospodarstva, odobrava popust od 70%,, pri čemu se ova odredba u praksi nije primjenjivala, te zaključak od 14. ožujka 2018., kojim je dužnosnik Ante Bilić, gradonačelnik, utvrdio prijedlog ove Odluke.

Trgovački sud u Splitu je dopisom od 1. srpnja 2020. dostavio traženu dokumentaciju.

Istom je dopisu priložena odluka Nadzornog odbora trgovačkog društva Brodotrogir d.d. od 17. srpnja 2017., kojom se prihvaća ostavka Ante Bilića na funkciju u Nadzornom odboru tijelu s 9. lipnja 2017., obzirom da je dužnosnik pisanim putem obavijestio Nadzorni odbor kako je 9. lipnja 2017. stupio na dužnost gradonačelnika Grada Trogira, iz kojeg razloga ne može obavljati istu funkciju u Nadzornom odboru te rješenje Trgovačkog suda u Splitu od 8. prosinca 2017. kojim se upisuje ova promjena u sudski registar.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

U odnosu na okolnost obavljanja funkcije člana Nadzornog odbora trgovačkog društva Brodotrogir d.d., uvidom u pribavljenu dokumentaciju Trgovačkog suda u Splitu utvrđeno je da je dužnosnik Ante Bilić odmah nakon stupanja na dužnost gradonačelnika Grada Trogira 9. lipnja 2017. podnio ostavku na ovu funkciju te da je razriješen s navedenim danom, pri čemu je sam upis ove promjene u sudski registar proveden tek 8. prosinca 2017.

Stoga se navod prijave koji se odnosi na obavljanje funkcije člana Nadzornog odbora trgovačkog društva Brodotrogir d.d. istodobno s obnašanjem dužnosti gradonačelnika Grada Trogira ukazuje neosnovanim, te nisu utvrđene okolnosti koje bi upućivale na moguću povredu članka 14. stavka 1. ZSSI-a.

Nadalje, u pogledu dijela prijave koji se odnosi na donošenje općih akata Grada Trogira u poslovnom interesu trgovačkih društava u vlasništvu iste fizičke osobe, koji se dovode u vezu s dužnosnikom, i to temeljem okolnosti da je dužnosnik prije stupanja na dužnosti bio u Nadzornom odboru društva Brodotrogir d.d., kao i da je njegov otac za vrijeme obnašanja dužnosti obavljao nadzornu funkciju u društvu Hotel Medena d.d., iz očitovanja Grada Trogira i zaprimljene dokumentacije utvrđeno je da je Odluku o izmjeni i dopuni Prostornog plana uređenja Grada Trogira u 2020. te Odluku o izmjenama i dopunama odluke o komunalnom doprinosu u 2018. donijelo Gradsko vijeće Grada Trogira.

Vezano za Odluku o izmjeni i dopuni Prostornog plana uređenja Grada Trogira, proizlazi da je inicijator pristupanja izmjenama i dopunama Prostornog plana uređenja Grada Trogira bilo navedeno predstavničko tijelo, a razlozi pokretanja izrade istih izmjena i dopuna utvrđeni Odlukom o izradi, također donesenoj na sjednici Gradskog vijeća Grada Trogira, bili su usklađivanje s odredbama Zakona o prostornom uređenju te s Prostornim planom uređenja Splitsko-dalmatinske županije, ali i sa zahtjevima drugih javnopravnih tijela, kao i određivanje neuređenih dijelova građevinskog područja, izmjena obuhvata zona gospodarske namjene, revidiranje i izmjena postojećih građevinskih područja te drugi razlozi.

Također, iz očitovanja Grada Trogira te odredbi navedenih Izmjena i dopunama Prostornog plana uređenja Grada Trogira proizlazi da se nije proširivao broj kao niti područje postojećih luka nautičkog turizma, koje su prethodno bile utvrđene Izmjenama i dopunama Prostornog plana uređenja iz 2014., je potvrđeno usporedbom dvaju navedenih Izmjena i dopuna iz 2014. i 2020. u dijelu koji se odnosi na broj i površinu luka nautičkog turizma, dok se i u samom očitovanju ističe da od 2014. nisu bile predviđene nove luke niti da se proširivalo područje postojećih pet te nije utvrđeno da bi nakon usvajanja istog mogla nastati korist vezana za obavljanje djelatnosti nautičkog turizma.

Vezano za Odluku o izmjenama i dopunama odluke o komunalnom doprinosu u 2018., koja je donesena na sjednici Gradskog vijeća Grada Trogira, iz očitovanja Grada Trogira proizlazi da je istom smanjena vrijednost boda komunalnog doprinosa za IV. Zonu, na kojoj se nalazi i brodogradilište, ali i da je omogućeno jasnije propisivanje visine komunalnog doprinosa, što se tumači potrebom privlačenja investicija i jačanja gospodarskih kapaciteta u poslovnim i gospodarskim zonama, kao i da je istodobno ukinuta odredba s značajnim koruptivnim rizikom koja je omogućavala diskrecijsko određivanje popusta od 70% za visinu obveze komunalnog doprinosa za objekte proizvodne namjene.

Slijedom navedenog, imajući u vidu da je navedene opće akte donijelo Gradsko vijeće Grada Trogira, te da trgovačka društva Brodotrogir d.d. ili Hotel Medena d.d., koja se u prijavi dovode u vezu s dužnosnikom, nisu inicirala njihovo donošenje, nije utvrđeno da bi dužnosnik u ovoj situaciji bio u sukobu interesa ili da bi došlo do povrede neke od odredbi ZSSI-a te se postupak za odlučivanje o sukobu interesa protiv njega pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ante Bilić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana